Pienpanimo

Pienpanimo tai käsityöläispanimo on yleiskielessä panimo, jonka vuosittainen tuotantomäärä on pieni. Suomen lainsäädännössä pienpanimo määritellään panimoksi, jonka kalenterivuoden aikana tuottaman oluen määrä on enintään 15 miljoonaa litraa.
Pienpanimot ovat usein perheyrityksiä tai kotiolutharrastajien yhteistyönä käynnistämiä. Koska pienillä volyymeilla ei voida kilpailla isojen panimoiden kanssa hinnalla, on joissakin maissa, kuten Suomessa, säädetty pienpanimoille verohelpotuksia toiminnan mahdollistamiseksi. Pienpanimoiden tuottamia oluita kutsutaan myös nimellä "käsityöläisolut" ().
Suomessa oli vuonna 2023 noin 120 pienpanimoa, joiden osuus oluen kokonaistuotannosta oli vajaat 8 prosenttia.
Yhdysvalloissa pienpanimoiden osuus markkinoista on etujärjestö Brewers Associationin mukaan 12 prosenttia. Monissa maissa panimomatkailu on suosittua.
Pienpanimot Suomessa.
Pienpanimojen määrä kolminkertaistui Suomessa 2010-luvun alusta 2020-luvun alkuvuosiin. Vuonna 2010 niitä oli alle 40, vuonna 2016 Valviran rekisterissä oli 71 pienpanimoa, heinäkuussa 2017 jo 85, joulukuussa 2017 90 ja kesäkuussa 2018 yli sata. Vuoden 2023 lopussa maassa oli noin 120 pienpanimoa. Noihin aikoihin moni pienpanimo lopetti toimintansa raaka-aineiden kallistumisen myötä, suurimpana konkurssiin ajautunut Pyynikin käsityöläispanimo 2022.
Vuonna 2023 pienpanimojen osuus oluen kokonaistuotannosta oli vajaat 8 prosenttia, kun vuonna 2017 pienpanimojen osuus oluen kokonaiskulutuksesta oli noin 3 prosenttia.
Suomen lainsäädännössä pienpanimo määritellään panimoksi, jonka kalenterivuoden aikana tuottaman oluen määrä on enintään 15 000 000 litraa (150 000 hehtolitraa). Pienpanimoille myönnetään hyvitystä alkoholijuomaveron perusverosta tuotannon osuudesta seuraavissa rajoissa:
Suomen suurimmat pienpanimot olivat vuonna 2013 Laitilan Wirvoitusjuomatehdas ja Nokian Panimo. Suomessa oli vuoden 2017 paikkeilla viisi pienpanimoa, joiden tuotanto ylitti 500 000 litran rajan. Yli 15 miljoonaa litraa olutta vuodessa tuottavia suuria panimoja Suomessa on vain kolme: (Olvi, Hartwall ja Sinebrychoff).
Vuoden 2018 alkoholilain mukaan alle 500 000 litraa vuodessa tuottavat pienpanimot saavat myydä tuotteitaan itse suoraan panimosta 12 alkoholiprosenttiin asti. Yli 500 000 litraa tuottavat panimot saavat myydä itse 5,5 alkoholiprosenttiin saakka. Ennen vuotta 2018 pienpanimot eivät saaneet myydä oluitaan suoraan panimosta.
Pienpanimoiden osuus tuotannosta on noussut vuoden 2011 kahdesta neljään prosenttiin vuonna 2016. Pienpanimot eivät vuoden 2018 tiedon mukaan useinkaan tuota voittoa. Laitilan Wirvoitusjuomatehdas ja Nokian Panimo ovat harvoja voittoa tuottavia pienpanimoita. Osa on hakenut rahoitusta joukkorahoituksen kautta, ja suurimman määrän, noin miljoona euroa, sai Sangen Panimo vuonna 2016, joka on yksi Tornion Panimon pääomistajista. 
Pienpanimoliitto.
Suomen pienpanimoilla on oma liitto, Pienpanimoliitto. Vuonna 2019 liitossa oli 73 jäsentä. Se edustaa suurinta osaa suurten panimoiden muodostaman Panimo- ja virvoitysjuomateollisuusliiton ulkopuolelle jäävistä panimoista. Liitto ei ole tyytyväinen nykylainsäädäntöön ja vaatii muutoksia muun muassa alkoholin ulosmyyntiä ja valmisteverotusta koskeviin lainkohtiin. Liitto lisäksi ylläpitää tietokantaa ja karttaa liittoon kuuluvista pienpanimoista Suomessa. Samoin Olutkellari-blogin päivittyvässä tietokannassa on luettelo Suomen pienpanimoista sekä kartta panimoiden sijanneista.